 ممبئي (ويب ڊيسڪ) بالي ووڊ اداڪارا سونم ڪپور انڪشاف ڪيو آهي ته لنڊن ۾ آن لائن ٽيڪسي سهولت فراهم ڪندڙ ڪمپني ‘‘اوبر’’ جي ڊرائيور ساڻس نامناسب حرڪت ڪئي. بالي ووڊ اداڪارا سونم ڪپور لنڊن ۾ آن لائن ٽيڪسي ڪمپني ‘‘اوبر’’ جي ڊرائيور جي شڪايت ڪندي پنهنجي مداحن کي خبردار ڪيو آهي ته هو مستقبل ۾ لنڊن ۾ اوبر جو سفر نه ڪن. سونم ڪپور ٽوئيٽ ڪندي لکيو ته لنڊن ۾ اوبر سان گڏ سفر دوران هو انتهائي خوف ۾ مبتلا ٿي وئي ۽ ڊرائيور جي نامناسب رويي کيس حيرت ۾ وجهي ڇڏيو. اداڪارا پاران اوبر ڊرائيور جي حرڪت بابت وضاحت نه ڪئي وئي جڏهن ته مداحن طرفان پڇڻ تي سونم ڪپور چيو ته مداح اوبر گاڏي ۾ سفر ڪرڻ وقت احتياط ڪن. ٻئي پاسي اوبر طرفان سونم ڪپور کان شڪايت جي وضاحت طلب ڪرڻ تي اداڪارا چيو ته مون  ان وقت ڊرائيور جي شڪايت ڪرڻ جي ڪوشش ڪئي پر اوبر جو ڪمپلينٽ سسٽم به خراب آهي جنهن کي پڻ اپ گريڊ ڪرڻ جي ضرورت آهي.